Langt færre kvinder med indvandrerbaggrund får i dag abort i forhold til tidligere.

De seneste 10 år er abortkvotienten for indvandrerkvinder med ikke-vestlig baggrund faldet med en tredjedel, så kvinderne i 2015 havde en kvotient på 15 aborter pr. 1000 kvinder mod 22 i 2006, viser en ny rapport om legalt provokerede aborter fra Sundhedsstyrelsen.

Det skriver Kristeligt Dagblad.

Læs også : Regeringen i aktion mod Trumps abortlov

Kvotienten for kvinder med dansk baggrund har i hele perioden været stabil på cirka 11 aborter pr. 1000 kvinder.

Anne-Marie Nybo Andersen er professor ved Afdeling for Social Medicin ved Københavns Universitet og har deltaget i udarbejdelsen af rapporten.

- Ulighed i sundhed bør altid få os til at overveje, om der er noget, vi kan gøre bedre, og det ser altså ud til, at uligheden på dette område er mindsket, siger hun.

Iranske kvinder får flest aborter

Faldet i abortkvotienten gælder næsten alle landets store indvandrergrupper, blandt andre kvinder med somalisk, eks-jugoslavisk, irakisk, filippinsk, kinesisk og pakistansk baggrund.

Iranske kvinder havde i 2015 den højeste kvotient på 26 aborter pr. 1000 kvinder, men også her er faldet tydeligt, ni år tidligere var kvotienten på 31.

Læs også : Kvinden bag USA's historiske abortsag er død

Intet i tallene forklarer dog, hvorfor kvinderne får færre aborter, siger Anne-Marie Nybo Andersen.

- Ingen kender eller har undersøgt årsagerne. Jeg og mine kolleger vil arbejde videre og blandt andet se på, hvor stor en del af graviditeterne, der ender med uønsket abort i forskellige etniske grupper, så vi kan se, om aborttallet for eksempel er udtryk for, at antallet af uønskede graviditeter falder, siger hun.